Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 95/21/ΕΚ του Συμβουλίου για την επιβολή, σχετικά με τη ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων (έλεγχος του κράτος λιμένα)

ΝΟΜΟΘΕΤΙΚΗ ΠΡΟΤΑΣΗ I

ΑΙΤΙΟΛΟΓΙΚΗ ΕΚΘΕΣΗ

Το ναυάγιο του πλοίου ERIKA έφερε στο φως πολλές αδυναμίες του ισχύοντος καθεστώτος ελέγχου από το κράτος του λιμένα. Έτσι, οι πολυάριθμες επιθεωρήσεις που είχαν διεξαχθεί στο ERIKA επί σειρά ετών, τόσο στο πλαίσιο του ελέγχου των πλοίων από το κράτος του λιμένα όσο και από τους νηογνώμονες ή τα ιδιωτικά συστήματα επιθεώρησης των εταιρειών πετρελαίου, δεν επέτρεψαν τον εντοπισμό των αδυναμιών που κρίθηκε ότι προκάλεσαν το ατύχημα.

Μετά την έγκριση της οδηγίας 95/21/ΕΚ, καταβλήθηκαν σημαντικές προσπάθειες, ιδίως στο πλαίσιο του μνημονίου των Παρισίων σχετικά με τον έλεγχο των πλοίων από το κράτος του λιμένα, προκειμένου να βελτιωθεί η εναρμόνιση και η αποτελεσματικότητα των διαδικασιών επιθεώρησης. Ωστόσο, διαπιστώνεται ότι εντός της Κοινότητας εξακολουθούν να υπάρχουν σημαντικές διαφορές και ότι τα πλοία που συνιστούν υψηλό κίνδυνο για το περιβάλλον δεν αντιμετωπίζονται με τη δέουσα προσοχή όταν καταπλέουν στους ευρωπαϊκούς λιμένες.

Μεταξύ των λόγων που οδήγησαν την Κοινότητα να προτείνει την τροποποίηση της οδηγίας περιλαμβάνονται οι ακόλουθες διαπιστώσεις:

- το κατώτατο ποσοστό επιθεωρούμενων πλοίων (25%) που ορίζει η οδηγία δεν τηρείται πάντοτε από πολλά κράτη μέλη.

- το σύστημα του συντελεστή εστίασης που αναπτύχθηκε στο πλαίσιο του μνημονίου των Παρισίων και κατέστη υποχρεωτικό από την οδηγία δεν εφαρμόζεται κατά τρόπο ικανοποιητικό.

- η εξέταση των πρακτικών των επιθεωρήσεων που πραγματοποιήθηκαν πριν από το ατύχημα του ERIKA φαίνεται να δείχνει ότι οι ενισχυμένες επιθεωρήσεις που διενεργούνται κατ' εφαρμογή της οδηγίας δεν διεξάγονται πάντοτε με την απαραίτητη αυστηρότητα. Εξάλλου, στο πλαίσιο της εξέτασης αυτής δεν κατέστη δυνατό να ελεγχθεί σε ποιο βαθμό ακολουθήθηκαν οι κατευθυντήριες γραμμές του παραρτήματος V και ποιοι ακριβώς έλεγχοι πραγματοποιήθηκαν.

Για τους λόγους αυτούς, η Επιτροπή προτείνει μία σειρά μέτρων που στοχεύουν στη βελτίωση και στην ενίσχυση του καθεστώτος επιθεωρήσεων που περιγράφεται στην οδηγία για τον έλεγχο των πλοίων από το κράτος του λιμένα.

Προτείνονται οι ακόλουθες τροποποιήσεις:

1. Απαγόρευση του διάπλου των πλοίων που έχει εντοπιστεί ότι σαφώς δεν ανταποκρίνονται στα πρότυπα από τα ευρωπαϊκά ύδατα.

Η Επιτροπή εκτιμά ότι είναι απαράδεκτο ορισμένα πλοία, των οποίων το ιστορικό δείχνει ότι είναι σαφώς επικίνδυνα για την ασφάλεια στη θάλασσα και το θαλάσσιο περιβάλλον, να εξακολουθούν να διαπλέουν τα ύδατα της Κοινότητας. Μια τέτοια κατάσταση δεν μπορεί να θεωρηθεί από την κοινή γνώμη παρά ως απόδειξη της αναποτελεσματικότητας των ελέγχων που πραγματοποιούνται επί των πλοίων από τα κράτη του λιμένα.

Η Επιτροπή θεωρεί ότι θα πρέπει να σταλεί ένα σαφές και ισχυρό μήνυμα στους εφοπλιστές αλλά και σε όλους εκείνους, και ιδίως στα κράτη σημαίας και στους νηογνώμονες, οι οποίοι με τη συμπεριφορά ή την αδράνειά τους συμβάλλουν στους σημαντικούς κινδύνους που απειλούν την ασφάλεια στη θάλασσα και το θαλάσσιο περιβάλλον.

Ως εκ τούτου, η Επιτροπή προτείνει την απαγόρευση των πλοίων αυτών στην Ευρωπαϊκή Ένωση. Πρόκειται για τα πλοία που εμπίπτουν στις κατηγορίες επικίνδυνων πλοίων που προβλέπονται από το άρθρο 7 και το παράρτημα V της οδηγίας [1]. Από αυτά τα μεγάλης ηλικίας (άνω των 15 ετών) πλοία, εκείνα που μπορούν να θεωρηθούν ως «υπότροπα» (τους έχει δηλαδή απαγορευτεί ο απόπλους πάνω από δύο φορές εντός των δύο τελευταίων ετών) και φέρουν τη σημαία ενός κράτους που συγκαταλέγεται στη «μαύρη λίστα» των απαγορεύσεων απόπλου που θεσπίστηκε με το μνημόνιο των Παρισίων, δεν θα πρέπει πλέον να γίνονται δεκτά στους λιμένες της Κοινότητας.

[1] Το παράρτημα V της οδηγίας προβλέπει ένα σύστημα ενισχυμένης επιθεώρησης για ορισμένες κατηγορίες πλοίων (πετρελαιοφόρα, δεξαμενόπλοια μεταφοράς φυσικού αερίου και χημικών προϊόντων και πλοία μεταφοράς φορτίου χύδην, μετά από μία ορισμένη ηλικία, καθώς και επιβατηγά πλοία).

Η Επιτροπή κατήρτισε κατευθυντήριες γραμμές για την εφαρμογή του μέτρου αυτού, όπου παρουσιάζονται λεπτομερώς οι διαδικασίες που θα πρέπει να εφαρμόζονται για τη λήψη απόφασης απαγόρευσης και όπου προβλέπεται επίσης η δυνατότητα άρσης της απόφασης απαγόρευσης εφόσον μπορεί να αποδειχθεί ότι το πλοίο δεν εγκυμονεί πλέον κινδύνους για την ασφάλεια και το περιβάλλον. Η Επιτροπή θα δημοσιεύει κάθε έξι μήνες τον κατάλογο των απαγορευμένων πλοίων.

2. Θέσπιση υποχρεωτικής επιθεώρησης των πλοίων που συνιστούν υψηλό κίνδυνο για την ασφάλεια στη θάλασσα και το θαλάσσιο περιβάλλον.

Στην υφιστάμενη οδηγία 95/21/ΕΚ δεν προβλέπεται η υποχρέωση επιθεώρησης ενός πλοίου. Μάλιστα, όποιος και αν είναι ο δυνητικός κίνδυνος που συνιστά ένα πλοίο, η απόφαση επιθεώρησης ενός πλοίου στηρίζεται αρχικά πάντοτε σε προηγούμενη επιλογή που πραγματοποιείται από επιθεωρητή του κράτους του λιμένα, κατά την επαγγελματική του κρίση. Ο συντελεστής εστίασης, ο οποίος εισήχθη στην οδηγία με τροποποίηση της 19ης Ιουνίου 1998, αποτελεί ένα σημαντικό βήμα προς την εναρμόνιση των κριτηρίων επιλογής. Ωστόσο, η Επιτροπή εκτιμά ότι σε ορισμένες περιπτώσεις το περιθώριο επιλογής, εκ μέρους του επιθεωρητή, των πλοίων που θα υποβληθούν σε επιθεώρηση θα πρέπει να περιοριστεί σημαντικά προκειμένου να επιτευχθεί η πραγματική εναρμόνιση και αποτελεσματικότητα των πρακτικών.

Κατά συνέπεια, η Επιτροπή προτείνει τη θέσπιση υποχρεωτικής επιθεώρησης στις ακόλουθες περιπτώσεις:

(α) - όταν ο συντελεστής εστίασης υπερβαίνει μία συγκεκριμένη τιμή.

Το σύστημα εστίασης που θεσπίστηκε με την οδηγία και το μνημόνιο των Παρισίων δεν λειτουργεί κατά τρόπο απολύτως ικανοποιητικό. Στην πράξη, δεν αποδίδεται συστηματικά η μέγιστη προτεραιότητα στα πλοία με τον υψηλότερο συντελεστή εστίασης.

Η Επιτροπή προτείνει να συμπεριληφθεί στο άρθρο 5 συγκεκριμένη υποχρέωση συστηματικής επιθεώρησης των πλοίων με συντελεστή εστίασης άνω των 50 μονάδων, σύμφωνα με τη διαδικασία που προσδιορίζεται από το μνημόνιο των Παρισίων, κάθε φορά που καταπλέουν σε λιμένα της Ευρωπαϊκής Ένωσης. Η τιμή των 50 μονάδων αντιστοιχεί σε πλοία που παρουσιάζουν υψηλό κίνδυνο. Ωστόσο, σύμφωνα με εκτιμήσεις που πραγματοποιήθηκαν στο πλαίσιο του μνημονίου των Παρισίων με βάση τον αριθμό των πλοίων που επιθεωρήθηκαν το 1999, το ποσοστό των εν λόγω πλοίων είναι μικρότερο από 2,5% του συνόλου των πλοίων που έχουν απογραφεί από τη βάση δεδομένων Sirenac του μνημονίου των Παρισίων [2].

[2] Η Sirenac, η οποία λειτουργεί υπό την αιγίδα του Διοικητικού Κέντρου Ναυτιλιακών Υποθέσεων του Saint-Malo (Centre Administratif des Affaires Maritimes) (Γαλλία), το οποίο βρίσκεται στο Saint-Malo, είναι μία βάση δεδομένων όπου συγκεντρώνονται πληροφορίες σχετικά με τις επιθεωρήσεις που πραγματοποιούνται από τα κράτη μέλη του μνημονίου των Παρισίων.

(β) - όταν τα εν λόγω πλοία έχουν καταταχθεί σε κατηγορία πλοίων που δικαιολογεί τη διεξαγωγή ενισχυμένης επιθεώρησης.

Οι διατάξεις της οδηγίας που αφορούν το σύστημα ενισχυμένης επιθεώρησης των «επικίνδυνων» πλοίων αφήνουν πολύ μεγάλο περιθώριο ελιγμού όσον αφορά τόσο την απόφαση επιθεώρησης τέτοιων πλοίων όσο και το περιεχόμενο της επιθεώρησης. Εξάλλου, τα πρόσφατα γεγονότα έδειξαν ότι τα προβλήματα που παρουσιάζουν στα δομικά τους μέρη ορισμένοι τύποι πλοίων, ιδίως τα πετρελαιοφόρα, μπορούν να οδηγήσουν σε ατυχήματα με δραματικές επιπτώσεις στο περιβάλλον. Χωρίς να αμφισβητείται η θεμελιώδης ευθύνη των νηογνωμόνων όσον αφορά την ανίχνευση τέτοιων αδυναμιών, είναι σημαντικό οι αρχές του κράτους του λιμένα να διαθέτουν τα απαραίτητα μέσα αξιολόγησης της καλής δομικής κατάστασης του πλοίου (ιδίως όσον αφορά τη διάβρωση των δεξαμενών).

Κατά συνέπεια, η Επιτροπή προτείνει την τροποποίηση του συστήματος ενισχυμένης επιθεώρησης των πλοίων που αναφέρονται στο άρθρο 7 και στο παράρτημα V της οδηγίας στα ακόλουθα σημεία:

- Το άρθρο 7 τροποποιείται κατά τρόπο ώστε να θεσπίζεται με σαφήνεια η υποχρεωτική επιθεώρηση των εν λόγω πλοίων. Επομένως, μόλις ένα από τα πλοία αυτά καταπλεύσει σε λιμένα της Ευρωπαϊκής Ένωσης μετά από περίοδο 12 μηνών, θα πρέπει να υποβάλεται υποχρεωτικά σε ενισχυμένη επιθεώρηση. Ο υφιστάμενος κανόνας, σύμφωνα με τον οποίο στο μεσοδιάστημα το πλοίο μπορεί να υποβληθεί σε συνήθη επιθεώρηση ή σε λεπτομερή επιθεώρηση, διατηρείται. Επίσης, εξακολουθεί να ισχύει το κατώτατο ποσοστό 25% που αναφέρεται στο παράρτημα V για τις ενισχυμένες επιθεωρήσεις που διεξάγονται στο πλαίσιο του άρθρου 7 (καθώς και για τις άλλες επιθεωρήσεις που προβλέπονται στην οδηγία).

- Οι προαιρετικές κατευθυντήριες γραμμές που περιλαμβάνονται στην οδηγία θα πρέπει να καταστούν υποχρεωτικές: η επιθεώρηση θα πρέπει να περιλαμβάνει τουλάχιστον τους γενικούς ή ειδικούς ελέγχους που προβλέπονται για τις κατηγορίες των εν λόγω πλοίων. Ωστόσο, η πρόταση προβλέπει τη δυνατότητα μη διεξαγωγής ορισμένων ελέγχων εάν είναι εκ των πραγμάτων αδύνατοι (για παράδειγμα, η επιθεώρηση των δεξαμενών ενός φορτωμένου πετρελαιοφόρου) ή εάν οι έλεγχοι αυτοί εγκυμονούν ενδεχομένως ιδιαίτερους κινδύνους (π.χ. έκρηξης) για το πλοίο, το πλήρωμά του ή τον λιμένα.

- Όσον αφορά τα πετρελαιοφόρα (σημείο 2 του επισυναπτόμενου παραρτήματος V-B), η επιθεώρηση δεν εξετάζει δομικά ζητήματα παρά μόνο μέσω του ελέγχου της έκθεσης επιθεώρησης. Κατά τη γνώμη της Επιτροπής, είναι απαραίτητο οι δομικές πτυχές να αποτελούν αντικείμενο ελέγχου, πέραν των εγγράφων του πλοίου, με βάση μία άμεση οπτική παρατήρηση της δομικής κατάστασης του πλοίου από τον επιθεωρητή. Ωστόσο, λόγω του γεγονότος ότι γενικά δεν είναι δυνατή η πρόσβαση στις δεξαμενές φορτίου κατά τη διάρκεια της παραμονής του πλοίου στον λιμένα, ο επιθεωρητής θα πρέπει να προβεί σε οπτική παρατήρηση μίας τουλάχιστον εκ των δεξαμενών έρματος, προκειμένου να αποκομίσει μία γενική εντύπωση σχετικά με τον βαθμό ενδεχόμενης διάβρωσης. Εάν το πλοίο δεν διαθέτει δεξαμενές έρματος, ο επιθεωρητής θα πρέπει να προσπαθήσει να προβεί σε παρόμοια αξιολόγηση ελέγχοντας οποιαδήποτε δεξαμενή ή άλλο κατάλληλο κενό χώρο όπου είναι κανονικά δυνατή η πρόσβαση.

- Θεσπίζεται η υποχρέωση προηγούμενης κοινοποίησης του κατάπλου (νέα παράγραφος Β του παραρτήματος V) προκειμένου να διευκολυνθεί η μετέπειτα διεξαγωγή επιθεώρησης κατά την άφιξη του πλοίου στον λιμένα. Ουσιαστικά, μία ενισχυμένη επιθεώρηση απαιτεί κατά κανόνα προηγούμενες εργασίες προετοιμασίας. Ο πλοιοκτήτης ή ο πλοίαρχος είναι υποχρεωμένοι να κοινοποιούν άμεσα στον επιθεωρητή, 48 ώρες πριν από την άφιξη του πλοίου στον λιμένα (ή από τον λιμένα αναχώρησης) ορισμένες επιχειρησιακές πληροφορίες (για παράδειγμα: διάρκεια παραμονής στον λιμένα, κατάσταση των δεξαμενών έρματος και φορτίου, προβλεπόμενες εργασίες κατά τη διάρκεια της παραμονής στον λιμένα, κ.λπ.).

- Όσον αφορά ειδικότερα τα πετρελαιοφόρα, η ηλικία μετά την οποία θα πρέπει να πραγματοποιούνται οι ενισχυμένες επιθεωρήσεις (σήμερα 20 έτη ή 25 έτη ανάλογα με τον τύπο του πετρελαιοφόρου σε συνάρτηση με τις ημερομηνίες σταδιακής εγκατάλειψης που θεσπίζονται στον κανονισμό 13G της Σύμβασης Marpol) μειώνεται στα 15 έτη. Πρόκειται για τα πετρελαιοφόρα μονού κύτους, είτε είναι εφοδιασμένα με δεξαμενές διαχωρισμένου έρματος είτε όχι.

3. Παρακολούθηση των αποτελεσμάτων των επιθεωρήσεων:

Η παρακολούθηση των επιθεωρήσεων από τον ένα λιμένα στον άλλο δεν είναι η βέλτιστη δυνατή. Συγκεκριμένα, είναι εξαιρετικά δύσκολο βάσει των πληροφοριών που παρέχονται από το σύστημα Sirenac να προσδιοριστούν τα μέρη του επιθεωρηθέντος πλοίου τα οποία υποβλήθηκαν σε έλεγχο στον προηγούμενου ή στους προηγούμενους λιμένες. Κατά συνέπεια, είναι πιθανό οι αρχές επιθεώρησης ενός συγκεκριμένου λιμένα να επιθεωρήσουν τα μέρη του πλοίου τα οποία έχουν ήδη επιθεωρηθεί σε προηγούμενο λιμένα. Προκειμένου να αποφευχθεί η πιθανότητα τέτοιων επαναλήψεων και να βελτιστοποιηθεί η συνολική σχέση κόστους-αποτελεσματικότητας του συστήματος ελέγχου των πλοίων από το κράτος του λιμένα, η Επιτροπή προτείνει να καταστεί υποχρεωτική η αναφορά των μερών του πλοίου που επιθεωρήθηκαν στην έκθεση επιθεώρησης (ένα αντίγραφο της οποίας διατηρείται επί του πλοίου και μπορεί να εξεταστεί από τον επιθεωρητή του επόμενου λιμένα επιθεώρησης).

4. Ενημέρωση του κράτους της σημαίας και των νηογνωμόνων

Υπό το τρέχον καθεστώς της οδηγίας 95/21/ΕΚ, το κράτος της σημαίας και οι νηογνώμονες ενημερώνονται από τις αρχές επιθεώρησης του κράτους του λιμένα μόνο σε περίπτωση απαγόρευσης του απόπλου του πλοίου. Ωστόσο, η ενημέρωση μετά από κάθε επιθεώρηση θα ήταν εξαιρετικά χρήσιμη καθώς θα επέτρεπε μία πιο αποτελεσματική παρακολούθηση της εξέλιξης (και της ενδεχόμενης επιδείνωσης) της κατάστασης του πλοίου από τη διοίκηση του κράτους της σημαίας ή από τον νηογνώμονα που ενεργεί εξ ονόματός του. Κατά συνέπεια, η Επιτροπή προτείνει την τροποποίηση του άρθρου 8 της οδηγίας ώστε να προβλέπεται η κοινοποίηση ενός αντιγράφου της έκθεσης επιθεώρησης στο κράτος της σημαίας και στον αρμόδιο νηογνώμονα.

5. Έλεγχος των εγγράφων χρηματικής εγγύησης που καλύπτουν τον κίνδυνο ρύπανσης

Όπως φάνηκε από το ατύχημα του ERIKA, τα πετρελαιοφόρα μπορούν να προκαλέσουν σημαντικές ζημίες σε περιπτώσεις ρύπανσης από πετρελαιοκηλίδες, εξ ου και η σπουδαιότητα της επαρκούς κάλυψης των κινδύνων αυτών. Η διεθνής σύμβαση για την αστική ευθύνη σε περίπτωση ζημίας από πετρελαϊκή ρύπανση του 1969, όπως τροποποιήθηκε από το πρωτόκολλό της του 1992, ορίζει ότι ο ιδιοκτήτης πλοίου νηολογημένου σε κράτος μέλος της σύμβασης, το οποίο μεταφέρει πάνω από 2.000 τόνους υδρογονανθράκων χύδην, είναι υποχρεωμένος να συνάπτει ασφάλεια ή να καταβάλει άλλη χρηματική εγγύηση για την κάλυψη της ευθύνης του σε περίπτωση ζημιών λόγω ρύπανσης. Η Επιτροπή προτείνει τα έγγραφα αυτά να προστεθούν στον κατάλογο των πιστοποιητικών που ελέγχονται από τους επιθεωρητές και τα οποία αναφέρονται στο παράρτημα ΙΙ της οδηγίας. Τυχόν απουσία των εγγράφων αυτών θα θεωρείται ότι αιτιολογεί μία πιο λεπτομερή επιθεώρηση του πλοίου και ότι αποτελεί λόγο απαγόρευσης απόπλου.

6. Διαφάνεια των πληροφοριών που αφορούν τα πλοία που επιθεωρούνται ή στα οποία απαγορεύεται ο απόπλους βάσει της οδηγίας

Το άρθρο 15 της οδηγίας προβλέπει ειδικότερα την κοινοποίηση ορισμένων πληροφοριών σχετικά με τα πλοία των οποίων έχει απαγορευτεί ο απόπλους στους λιμένες της Ευρωπαϊκής Ένωσης, τιμωρώντας με τον τρόπο αυτό τη συμπεριφορά των φορέων εκμετάλλευσης που φέρουν ένα μέρος της ευθύνης για τη μη τήρηση των προτύπων ασφαλείας. Η υπάρχουσα οδηγία προβλέπει τη δημοσίευση του ονόματος του εφοπλιστή και του νηογνώμονα του πλοίου. Ωστόσο, υπάρχουν και άλλοι παράγοντες που συμβάλουν στη διατήρηση του φαινομένου πλοίων που δεν ανταποκρίνονται στα πρότυπα. Πρόκειται ειδικότερα για τους ιδιοκτήτες φορτίων που αποφασίζουν να ναυλώσουν ένα πλοίο: οι «πλοιοκτήτες ευκαιρίας» υπάρχουν γιατί υπάρχουν παράλληλα και ναυλωτές που δεν είναι ιδιαίτερα προσεκτικοί όσον αφορά την ποιότητα των πλοίων που ναυλώνουν.

Ένας άλλος στόχος είναι να δοθεί σε εκείνους που λαμβάνουν τις αποφάσεις (ναυλωτές, ασφαλιστές, κ.λπ.), καθώς και στους Ευρωπαίους πολίτες μία πληρέστερη και πιο κατανοητή εικόνα των επιθεωρήσεων που πραγματοποιούνται στους λιμένες της Κοινότητας. Στο πλαίσιο αυτό, είναι σημαντικό να διατίθενται συμπληρωματικά πληροφοριακά στοιχεία σχετικά με τους πιο εμπεριστατωμένους ελέγχους που πραγματοποιούνται τόσο από τις αρχές του κράτους του λιμένα (ενισχυμένες επιθεωρήσεις δυνάμει του άρθρου 7) όσο και από τους νηογνώμονες (ειδικές επιθεωρήσεις). Επίσης, είναι απαραίτητη η παροχή πληροφοριών σχετικά με τη συνέχεια που δίδεται από τις αρχές του κράτους του λιμένα ή τους νηογνώμονες στην απαγόρευση απόπλου που επιβάλλεται δυνάμει της οδηγίας.

Ως εκ τούτου, προτείνεται η δημοσίευση των ακόλουθων πληροφοριών:

- της ταυτότητας του ναυλωτή και του τύπου ναύλωσης (ναύλωση κατά ταξίδι ή χρονοναύλωση). Η υποχρέωση αυτή δεν αφορά τα πλοία που μεταφέρουν φορτία υγρών ή στερεών ουσιών χύδην. Στην πραγματικότητα, σε περιπτώσεις μεταφοράς συσκευασμένων εμπορευμάτων, ο εντοπισμός των πολυάριθμων εμπλεκόμενων μερών θα δημιουργούσε πολύ σημαντικά πρακτικά προβλήματα,

- πληροφοριών σχετικά με την τελευταία ενισχυμένη επιθεώρηση που πραγματοποιήθηκε δυνάμει του ελέγχου από το κράτος του λιμένα και την τελευταία «ειδική επιθεώρηση» που πραγματοποιήθηκε από νηογνώμονα,

- των μέτρων που ελήφθησαν μετά την απαγόρευση απόπλου (προθεσμίες που καθορίστηκαν για τη διενέργεια των επισκευών, κ.λπ.) είτε από τις αρχές του λιμένα είτε από τους νηογνώμονες.

7. Παρακολούθηση της εφαρμογής της οδηγίας και αξιολόγηση των επιδόσεων των κρατών μελών.

Η οδηγία 95/21/EΚ προβλέπει στο άρθρο 17 την υποχρέωση των κρατών μελών να παρέχουν ορισμένα στοιχεία σχετικά με τον αριθμό των επιθεωρητών που εργάζονται για τον έλεγχο των πλοίων καθώς και τον αριθμό των πλοίων που προσέγγισαν τους λιμένες τους κατά τη διάρκεια ενός αντιπροσωπευτικού έτους.

Τα στοιχεία αυτά δίνουν τη δυνατότητα στην Επιτροπή να ελέγχει την τήρηση του κατώτατου ποσοστού (25%) επιθεωρήσεων που θεσπίζεται στην παράγραφο 1 του άρθρου 5, δεν επαρκούν όμως ώστε η Επιτροπή να είναι σε θέση να πραγματοποιεί ενδελεχή έλεγχο της ορθής εφαρμογής των διατάξεων της οδηγίας, όπως οφείλει δυνάμει της Συνθήκης, και να κινεί, εφόσον κριθεί απαραίτητο, διαδικασίες επί παραβάσει έναντι των κρατών μελών που δεν τηρούν τις αντίστοιχες διατάξεις. Κατά συνέπεια, οι ενδεχομένως επιεικείς πρακτικές που εφαρμόζονται σε ορισμένους λιμένες της Κοινότητας δεν εντοπίζονται και εξακολουθεί να υφίσταται ο κίνδυνος εφαρμογής άνισων επιπέδων ασφάλειας και στρέβλωσης του ανταγωνισμού μεταξύ των λιμένων.

Επομένως, η Επιτροπή προτείνει να αυξηθεί η συχνότητα διαβίβασης στοιχείων (σε ετήσια βάση αντί κάθε τρία έτη, όπως ορίζει η υφιστάμενη οδηγία) και να ενισχυθεί ο κατάλογος των πληροφοριών που διαβιβάζονται στην Επιτροπή. Στην οδηγία προστίθεται ένα νέο παράρτημα. Τα κράτη μέλη θα είναι υποχρεωμένα, δυνάμει του παραρτήματος αυτού, να παρέχουν στην Επιτροπή λεπτομερή στοιχεία σχετικά με τις κινήσεις των πλοίων στους λιμένες, τα οποία θα ταξινομούνται βάσει διαφορετικών κριτηρίων (ηλικία, σημαία, μέγεθος, κ.λπ.).

2000/0065 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί την οδηγία 95/21/ΕΚ του Συμβουλίου για την επιβολή, σχετικά με τη ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων (έλεγχος του κράτους του λιμένα)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΈΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80, παράγραφος 2,

την πρόταση της Επιτροπής [3],

[3] ΕΕ C... της , σ. .

τη γνώμη της Οικονομικής και Κοινωνικής Επιτροπής [4],

[4] ΕΕ C... της , σ. .

τη γνώμη της Επιτροπής των Περιφερειών [5],

[5] ΕΕ C... της , σ. .

Αποφασίζοντας με τη διαδικασία του άρθρου 251 της συνθήκης [6],

[6] ΕΕ C... της , σ. .

Εκτιμώντας τα ακόλουθα:

(1) ότι η οδηγία 95/21/ΕΚ θεσπίζει στην Ευρωπαϊκή Κοινότητα τον έλεγχο των πλοίων από το κράτος του λιμένα βάσει εναρμονισμένων διαδικασιών επιθεώρησης και απαγόρευσης απόπλου.

(2) ότι είναι αναγκαίο να ληφθούν υπόψη οι τροποποιήσεις των συμβάσεων, των πρωτοκόλλων, των κωδίκων και των ψηφισμάτων του Διεθνούς Ναυτιλιακού Οργανισμού (ΙΜΟ) που έχουν τεθεί σε ισχύ, καθώς και οι εξελίξεις στο πλαίσιο του μνημονίου συνεννόησης των Παρισίων.

(3) ότι ορισμένα πλοία, λόγω της ηλικίας τους, της σημαίας τους και του ιστορικού τους συνιστούν σαφή κίνδυνο για την ασφάλεια στη θάλασσα και το θαλάσσιο περιβάλλον. ότι θα πρέπει επομένως να απαγορευτεί η είσοδος των πλοίων αυτών στους λιμένες της Κοινότητας, παρεκτός εάν αποδειχθεί ότι είναι δυνατή η εκμετάλλευσή τους χωρίς να εγκυμονούνται κίνδυνοι για τα ύδατα της Κοινότητας. ότι θα πρέπει να θεσπιστούν κατευθυντήριες γραμμές όπου θα παρουσιάζονται λεπτομερώς οι διαδικασίες που θα πρέπει να εφαρμόζονται σε περίπτωση απαγόρευσης ελλιμενισμού και άρσης της απαγόρευσης ελλιμενισμού. ότι ο κατάλογος των πλοίων στα οποία έχει απαγορευτεί η είσοδος σε λιμένες της Κοινότητας θα πρέπει να δημοσιεύεται και να παρουσιάζεται από το σύστημα πληροφοριών Sirenac.

(4) ότι τα πλοία με υψηλό συντελεστή εστίασης εγκυμονούν ιδιαίτερα σημαντικό κίνδυνο ατυχήματος ή ρύπανσης που δικαιολογεί την ανάγκη πρόβλεψης της επιθεώρησής τους σε κάθε λιμένα της Κοινότητας στον οποίο καταπλέουν.

(5) ότι οι κατηγορίες των πλοίων που απαριθμούνται στο παράρτημα V εγκυμονούν επίσης σημαντικό κίνδυνο ατυχήματος ή ρύπανσης μετά από μία ορισμένη ηλικία. ότι η μεγάλη διακριτική ευχέρεια που παραχωρείται στην αρχή επιθεώρησης να επιλέξει ή όχι τέτοια πλοία για ενισχυμένη επιθεώρηση δεν επιτρέπει την εξασφάλιση της απαραίτητης εναρμόνισης των εφαρμοζόμενων πρακτικών εντός της Κοινότητας. ότι είναι συνεπώς απαραίτητο να καταστεί υποχρεωτική η επιθεώρηση αυτών των πλοίων.

(6) ότι το περιεχόμενο των ενισχυμένων επιθεωρήσεων που αποτελούν το αντικείμενο των κατευθυντήριων γραμμών που θεσπίζονται στο παράρτημα V, μέρος B, μπορεί να ποικίλει σημαντικά κατά τη διακριτική ευχέρεια της αρχής επιθεώρησης. ότι είναι συνεπώς απαραίτητο να καταστούν υποχρεωτικές αυτές οι κατευθυντήριες γραμμές. ότι θα πρέπει ωστόσο να προβλεφθεί μία εξαίρεση στις περιπτώσεις όπου η διεξαγωγή επιθεώρησης επί των εν λόγω πλοίων, δεδομένης ιδίως της κατάστασης των δεξαμενών φορτίου του πλοίου ή τυχόν λειτουργικών περιορισμών που συνδέονται με τις εργασίες φόρτωσης ή εκφόρτωσης, δεν είναι δυνατή ή θα εγκυμονούσε πολύ σημαντικούς κινδύνους για την ασφάλεια του πλοίου και του πληρώματός του, καθώς και για την ασφάλεια του λιμένα.

(7) ότι τυχόν αδυναμίες στα δομικά μέρη του πλοίου ενδέχεται να εντείνουν τον κίνδυνο ατυχήματος στη θάλασσα. ότι όταν πρόκειται για πλοίο που μεταφέρει φορτίο υδρογονανθράκων χύδην, παρόμοια ατυχήματα μπορεί να έχουν καταστροφικές επιπτώσεις για το περιβάλλον. ότι η αρχή επιθεώρησης οφείλει να διενεργήσει οπτικό έλεγχο των μερών του πλοίου στα οποία είναι δυνατή η πρόσβαση προκειμένου να εντοπίσει ενδεχόμενη υπερβολική διάβρωση και να λάβει τα ενδεδειγμένα μέτρα παρακολούθησης, ιδίως έναντι των νηογνωμόνων που είναι υπεύθυνοι για την ποιότητα των δομικών μερών των πλοίων.

(8) ότι μία ενισχυμένη επιθεώρηση βασιζόμενη στην υποχρεωτική εξέταση ορισμένων στοιχείων του πλοίου απαιτεί χρόνο και ενδελεχή οργάνωση. ότι θα πρέπει να διευκολυνθεί η προετοιμασία της επιθεώρησης και να ενισχυθεί η αποτελεσματικότητά της. ότι, για τον σκοπό αυτό, ο πλοίαρχος ή ο εφοπλιστής κάθε πλοίου που καταπλέει σε λιμένα της Κοινότητας θα πρέπει να κοινοποιεί ορισμένες πληροφορίες επιχειρησιακού χαρακτήρα.

(9) ότι, λαμβανομένων υπόψη των σοβαρών κινδύνων ρύπανσης που προκαλούν τα πετρελαιοφόρα πλοία. ότι, λαμβανομένου επίσης υπόψη του γεγονότος ότι η πλειονότητα των ελαττωμάτων που οδηγούν στην απαγόρευση του απόπλου αφορούν πλοία ηλικίας άνω των 15 ετών, είναι απαραίτητη η εφαρμογή του καθεστώτος ενισχυμένων επιθεωρήσεων στα πετρελαιοφόρα ηλικίας άνω των 15 ετών.

(10) ότι ο αυξανόμενος ρόλος του ελέγχου των πλοίων από το κράτος του λιμένα με σκοπό την καταπολέμηση πρακτικών που δεν ανταποκρίνονται στα πρότυπα συνεπάγεται μία συνολική αύξηση των καθηκόντων των επιθεωρητών. ότι θα πρέπει, για τον λόγο αυτό, να καταβληθεί ιδιαίτερη προσπάθεια προκειμένου να αποφευχθούν περιττές επιθεωρήσεις και να βελτιωθεί η ενημέρωση των επιθεωρητών σχετικά με το περιεχόμενο των επιθεωρήσεων που έχουν διεξαχθεί στους προηγούμενους λιμένες. ότι, για τον σκοπό αυτό, η έκθεση επιθεώρησης που συντάσσεται από τον επιθεωρητή μετά το πέρας κάθε επιθεώρησης, λεπτομερούς επιθεώρησης ή ενισχυμένης επιθεώρησης θα πρέπει να αναφέρει τα μέρη του πλοίου που έχουν αποτελέσει αντικείμενο επιθεώρησης. ότι ο επιθεωρητής του επόμενου λιμένα όπου θα καταπλεύσει το πλοίο θα μπορεί με τον τρόπο αυτό να λαμβάνει υπόψη τις εν λόγω πληροφορίες και, ενδεχομένως, να αποφασίσει να μην επιθεωρήσει ένα μέρος του πλοίου σε περίπτωση που δεν έχει ανιχνευθεί κανένα ελάττωμα κατά τη διάρκεια της προηγούμενης επιθεώρησης.

(11) ότι η διοίκηση του κράτους της σημαίας του επιθεωρούμενου πλοίου ή ο αρμόδιος νηογνώμονας θα πρέπει να διαθέτουν πληροφορίες σχετικά με τα αποτελέσματα των επιθεωρήσεων προκειμένου να εξασφαλίζουν την πλέον αποτελεσματική παρακολούθηση της εξέλιξης, και ενδεχομένως της επιδείνωσης, της κατάστασης του πλοίου, και να λαμβάνουν εγκαίρως τα απαραίτητα μέτρα αποκατάστασης.

(12) ότι μία ενδεχόμενη ρύπανση από υδρογονάνθρακες κατόπιν ατυχήματος ενδέχεται να προκαλέσει σημαντικές ζημίες στο περιβάλλον και στην οικονομία της εμπλεκόμενης περιοχής. ότι θα πρέπει, κατά συνέπεια, να ελέγχεται ότι τα πετρελαιοφόρα που καταπλέουν σε λιμένες της Ευρωπαϊκής Ένωσης καλύπτονται επαρκώς έναντι των κινδύνων αυτών. ότι, επ' ευκαιρία κάθε επιθεώρησης πετρελαιοφόρου πλοίου που μεταφέρει άνω των 2.000 τόνων υδρογονανθράκων χύδην, ο επιθεωρητής θα πρέπει να ελέγχει την ύπαρξη επί του πλοίου ασφάλειας ή άλλης χρηματικής εγγύησης, η οποία να καλύπτει τις ζημίες που θα μπορούσαν τυχόν να προκληθούν εξαιτίας της ρύπανσης, σύμφωνα με τη διεθνή σύμβαση για την αστική ευθύνη σε περίπτωση ζημίας από πετρελαϊκή ρύπανση του 1969, όπως τροποποιήθηκε από το πρωτόκολλό της του 1992.

(13) ότι η διαφάνεια των πληροφοριών που αφορούν τα πλοία που επιθεωρούνται και στα οποία απαγορεύεται ο απόπλους αποτελεί ουσιώδες στοιχείο κάθε πολιτικής που έχει ως στόχο να αποτρέψει τη χρήση πλοίων που δεν ανταποκρίνονται στα πρότυπα ασφάλειας. ότι, στο πλαίσιο αυτό, θα πρέπει να συμπληρωθεί ο κατάλογος των δημοσιευόμενων πληροφοριών με την αναφορά της ταυτότητας του ναυλωτή του πλοίου. ότι θα πρέπει επίσης να παρέχεται στο κοινό πληρέστερη και σαφέστερη ενημέρωση σχετικά με τις επιθεωρήσεις και τις απαγορεύσεις απόπλου που πραγματοποιούνται στους λιμένες της Ευρωπαϊκής Ένωσης. ότι πρόκειται ειδικότερα για πληροφορίες που αφορούν πιο εμπεριστατωμένους ελέγχους που πραγματοποιούνται επί των πλοίων, τόσο από τις αρχές του κράτους του λιμένα όσο και από τους νηογνώμονες καθώς και για την επεξήγηση της συνέχειας που δίδεται από τις αρχές του κράτους του λιμένα ή τους αρμόδιους νηογνώμονες σε απαγορεύσεις απόπλου που πραγματοποιούνται δυνάμει της οδηγίας.

(14) ότι ο εντοπισμός περιπτώσεων κακής εφαρμογής της οδηγίας, ή ενδεχομένως επιεικών πρακτικών εφαρμοζόμενων σε ορισμένους λιμένες της Κοινότητας, έχει ουσιώδη σημασία προκειμένου να αποφευχθεί ο κίνδυνος εφαρμογής άνισων επιπέδων ασφάλειας ή στρέβλωσης του ανταγωνισμού μεταξύ λιμένων και περιοχών της Ευρωπαϊκής Ένωσης. ότι, για τον σκοπό αυτό, η Επιτροπή θα πρέπει να διαθέτει λεπτομερέστερες πληροφορίες, ιδίως σχετικά με τις κινήσεις των πλοίων στους λιμένες, προκειμένου να είναι σε θέση να πραγματοποιεί ενδελεχή έλεγχο των συνθηκών εφαρμογής της οδηγίας. ότι τέτοιες πληροφορίες θα πρέπει να παρέχονται σε ετήσια βάση στην Επιτροπή ώστε να είναι σε θέση να παρεμβαίνει ταχύτερα σε περίπτωση όπου παρατηρούνται ανωμαλίες στην εφαρμογή της οδηγίας.

(15) ότι οι διατάξεις της οδηγίας 95/21/ΕΚ σχετικά με τη διαδικασία επιτροπής θα πρέπει να τροποποιηθούν ώστε να ληφθεί υπόψη η απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών δραστηριοτήτων που ανατίθενται στην Επιτροπή [7].

[7] ΕΕ L 184 της 17.07.99, σ. 23.

(16) ότι τα μέτρα που απαιτούνται για την εφαρμογή της παρούσας οδηγίας αποτελούν γενικά μέτρα, υπό την έννοια του άρθρου 2 της απόφασης 1999/468 του Συμβουλίου και θα πρέπει να εγκριθούν σύμφωνα με την κανονιστική διαδικασία που προβλέπεται στο άρθρο 5 της εν λόγω απόφασης.

ΕΞΕΔΩΣΕ ΤΗΝ ΠΑΡΟΥΣΙΑ ΟΔΗΓΙΑ:

Άρθρο 1

Η οδηγία 95/21/ΕΚ τροποποιείται ως εξής:

1) Ο τίτλος αντικαθίσταται από τον ακόλουθο τίτλο:

«Οδηγία 95/21/ΕΚ του Ευρωπαϊκού Κοινοβουλίου και του Συμβουλίου της 19ης Ιουνίου 1995 σχετικά με τον έλεγχο των πλοίων από το κράτος του λιμένα».

2) Το άρθρο 2 τροποποιείται ως εξής:

α) το σημείο 1 τροποποιείται ως εξής:

« - η διεθνής σύμβαση για την αστική ευθύνη σε περίπτωση ζημίας από πετρελαϊκή ρύπανση του 1969, όπως τροποποιήθηκε από το πρωτόκολλό της του 1992.»

β) στο σημείο 2, η ημερομηνία της 1ης Ιουλίου 1999 αντικαθίσταται από την ημερομηνία της 1ης Ιουλίου 2000.

3) Το άρθρο 5 τροποποιείται ως εξής:

α) η παράγραφος 1 αντικαθίσταται από το ακόλουθο κείμενο:

«1. Η αρμόδια αρχή κάθε κράτους μέλους διεξάγει, κάθε χρόνο, συνολικό αριθμό επιθεωρήσεων πλοίων, όπως προβλέπεται στο άρθρο 5, παράγραφος 2, στο άρθρο 6 και στο άρθρο 7, που αντιστοιχεί στο 25% τουλάχιστον του αριθμού των πλοίων που κατέπλευσαν στους λιμένες του κατά τη διάρκεια του προηγούμενου ημερολογιακού έτους.».

β) η παράγραφος 2 αντικαθίσταται από το ακόλουθο κείμενο:

«2. Η αρμόδια αρχή φροντίζει ώστε κάθε πλοίο που δεν υπόκειται σε ενισχυμένη επιθεώρηση και του οποίου ο συντελεστής εστίασης που εμφανίζεται στο σύστημα πληροφοριών Sirenac είναι ανώτερος του 50, να υποβάλεται σε επιθεώρηση σύμφωνα με το άρθρο 6.

Όσον αφορά την επιλογή άλλων πλοίων για επιθεώρηση, η αρμόδια αρχή καθορίζει τη σειρά προτεραιότητας ως ακολούθως:

- τα πλοία που προβλέπονται στο παράρτημα I, μέρος 1, έχουν απόλυτη προτεραιότητα, ανεξαρτήτως της τιμής του συντελεστή εστίασης.

- τα πλοία που προβλέπονται στο παράρτημα I, μέρος 2, επιλέγονται κατά φθίνουσα σειρά, ανάλογα με τη σειρά προτεραιότητας που προκύπτει από την τιμή του συντελεστή εστίασής τους.»

4) Το άρθρο 7 αντικαθίσταται από το ακόλουθο κείμενο:

Άρθρο 7

Υποχρεωτική ενισχυμένη επιθεώρηση ορισμένων πλοίων

1. Τα κράτη μέλη εξασφαλίζουν ότι τα πλοία που ανήκουν στις κατηγορίες του παραρτήματος V, σημείο A, υποβάλλονται σε ενισχυμένη επιθεώρηση στον πρώτο λιμένα τον οποίο επισκέπτονται μετά από περίοδο 12 μηνών από την τελευταία ενισχυμένη επιθεώρηση που πραγματοποιήθηκε σε λιμένα κράτους μέλους. Ωστόσο, μεταξύ των δύο ενισχυμένων επιθεωρήσεων, τα πλοία αυτά μπορούν να υποβληθούν στην επιθεώρηση που προβλέπεται στις παραγράφους 1 και 2 του άρθρου 6.

2. Ο εφοπλιστής ή ο πλοίαρχος ενός πλοίου που προβλέπεται στην προηγούμενη παράγραφο κοινοποιεί, το αργότερο 48 εργάσιμες ώρες πριν από την προβλεπόμενη ώρα άφιξης του πλοίου σε λιμένα κράτους μέλους ή από τον λιμένα αναχώρησης εάν η προβλεπόμενη ώρα άφιξης είναι μικρότερη των 48 εργάσιμων ωρών, όλες τις πληροφορίες που αναφέρονται στο παράρτημα V, σημείο B, στην αρμόδια αρχή του εν λόγω κράτους μέλους.

Κάθε πλοίο το οποίο δεν έχει διαβιβάσει στην εν λόγω αρμόδια αρχή τις ανωτέρω προβλεπόμενες πληροφορίες θα υποβάλλεται σε επιθεώρηση, σύμφωνα με το άρθρο 6, κατά την άφιξή του στον λιμένα προορισμού.

3. Το παράρτημα V σημείο Γ περιλαμβάνει τις υποχρεωτικές κατευθυντήριες γραμμές που αφορούν αυτή την ενισχυμένη επιθεώρηση.»

5) Προστίθεται το ακόλουθο άρθρο 7α:

«Άρθρο 7α

Μέτρα απαγόρευσης ελλιμενισμού για ορισμένα πλοία υποκείμενα σε ενισχυμένη επιθεώρηση

1. Τα κράτη μέλη εξασφαλίζουν την απαγόρευση εισόδου στους λιμένες της Κοινότητας, εκτός των περιπτώσεων που προβλέπονται στο άρθρο 11, παράγραφος 6, στα πλοία ηλικίας άνω των 15 ετών που ανήκουν σε μία από τις κατηγορίες του παραρτήματος V, σημείο A, όταν στα πλοία αυτά:

- έχει απαγορευτεί ο απόπλους πάνω από δύο φορές κατά τη διάρκεια των προηγουμένων εικοσιτεσσάρων μηνών σε λιμένα κράτους μέλους, και

- φέρουν τη σημαία κράτους το οποίο περιλαμβάνεται στον πίνακα (κυλιόμενων μέσων όρων τριετίας) απαγορεύσεων απόπλου και καθυστερήσεων άνω του μέσου όρου, ο οποίος δημοσιεύεται στην ετήσια έκθεση του μνημονίου των Παρισίων.

Το μέτρο της απαγόρευσης ελλιμενισμού εφαρμόζεται αφότου το πλοίο λάβει άδεια να εγκαταλείψει τον λιμένα ή αφότου επιβληθεί σε αυτό τρίτη απαγόρευση απόπλου.

2. Για τους σκοπούς της εφαρμογής της παραγράφου 1, τα κράτη μέλη συμμορφώνονται με τις διαδικασίες που αναφέρονται στο παράρτημα V, σημείο Δ.

3. Η Επιτροπή δημοσιεύει ανά εξάμηνο τις πληροφορίες που αφορούν τα πλοία στα οποία απαγορεύεται η είσοδος στους λιμένες της Κοινότητας κατ' εφαρμογήν του παρόντος άρθρου.»

6) Το άρθρο 8 αντικαθίσταται από του ακόλουθο κείμενο:

«Άρθρο 8

Έκθεση επιθεώρησης

1. Μετά την περάτωση μίας επιθεώρησης, μίας λεπτομερέστερης επιθεώρησης ή μίας ενισχυμένης επιθεώρησης, ο επιθεωρητής συντάσσει μία έκθεση επιθεώρησης, η οποία θα πρέπει να περιέχει τουλάχιστον τις πληροφορίες που αναφέρονται στο παράρτημα Χ και η οποία θα πρέπει να αναφέρει τα αποτελέσματα της επιθεώρησης, τα μέρη ή στοιχεία του πλοίου που υποβλήθηκαν σε επιθεώρηση, στην περίπτωση λεπτομερέστερης ή ενισχυμένης επιθεώρησης, τις λεπτομέρειες των τυχόν αποφάσεων που λαμβάνει ο επιθεωρητής καθώς και τα μέτρα αποκατάστασης που θα πρέπει να ληφθούν από τον πλοίαρχο, τον πλοιοκτήτη ή τον εφοπλιστή.

2. Ένα αντίγραφο της έκθεσης επιθεώρησης παραδίδεται στον πλοίαρχο του πλοίου, στη διοίκηση του κράτους της σημαίας καθώς και στον αναγνωρισμένο οργανισμό που είναι υπεύθυνος για τους ελέγχους των πλοίων καθώς και για την έκδοση των πιστοποιητικών κατάταξης ή των πιστοποιητικών που χορηγούνται εξ ονόματος του κράτους της σημαίας σύμφωνα με τις διεθνείς συμβάσεις. Σε περίπτωση εντοπισμού ελαττωμάτων που δικαιολογούν την απαγόρευση απόπλου ενός πλοίου, το έγγραφο που παραδίδεται στον πλοίαρχο σύμφωνα με την παράγραφο 1 αναφέρει τη μελλοντική δημοσίευση της απαγόρευσης απόπλου σύμφωνα με τις διατάξεις της παρούσας οδηγίας.»

7) Στο άρθρο 9, παράγραφος 5, η φράση «Επιπλέον, απευθύνεται κοινοποίηση, όπου απαιτείται [...] ή στους αναγνωρισμένους οργανισμούς που είναι υπεύθυνοι για την έκδοση των πιστοποιητικών του πλοίου αυτού.» αντικαθίσταται από την φράση « Επιπλέον, απευθύνεται κοινοποίηση, όπου απαιτείται [...] ή στους αναγνωρισμένους οργανισμούς που είναι υπεύθυνοι για την έκδοση των πιστοποιητικών κατάταξης ή των πιστοποιητικών που εκδίδονται εξ ονόματος του κράτους της σημαίας σύμφωνα με τις διεθνείς συμβάσεις.»

8) Στο άρθρο 10, παράγραφος 1, η φράση «ή απαγορεύσεως ελλιμενισμού» προστίθεται μετά τη φράση «κατά μίας απόφασης απαγορεύσεως απόπλου».

9) Στο άρθρο 14, η παράγραφος 2 τροποποιείται ως εξής:

α) οι λέξεις «Sirenac E» αντικαθίστανται από τη λέξη «Sirenac»,

β) προστίθεται το ακόλουθο εδάφιο:

«Ενόψει της διεξαγωγής των επιθεωρήσεων που προβλέπονται στο άρθρο 6 και στο άρθρο 7, οι επιθεωρητές συμβουλεύονται τις δημόσιες και ιδιωτικές βάσεις δεδομένων σχετικά με τις επιθεωρήσεις πλοίων, στις οποίες θα είναι δυνατή η πρόσβαση μέσω του συστήματος πληροφοριών EQUASIS, μόλις αυτό λειτουργήσει».

10) Στο άρθρο 15, η παράγραφος 2 αντικαθίσταται από το ακόλουθο κείμενο:

«2. Οι πληροφορίες που απαριθμούνται στο παράρτημα VIII, μέρος I και II, καθώς και οι πληροφορίες σχετικά με τις αλλαγές, τις ανακλήσεις και τις απώλειες κλάσης που προβλέπονται στο άρθρο 15, παράγραφος 3, της οδηγίας 94/57/ΕΚ θα πρέπει να είναι διαθέσιμες στο σύστημα πληροφοριών Sirenac. Οι πληροφορίες αυτές θα δημοσιοποιούνται, στο πλαίσιο του συστήματος πληροφοριών EQUASIS, μόλις αυτό λειτουργήσει, το συντομότερο δυνατόν μετά την επιθεώρηση ή μετά την άρση της απαγόρευσης απόπλου.»

11) Τα άρθρα 17 και 18 αντικαθίστανται από το ακόλουθο κείμενο:

Άρθρο 17

Παρεχόμενα στοιχεία στο πλαίσιο της παρακολούθησης της εφαρμογής

Τα κράτη μέλη παρέχουν στην Επιτροπή τις πληροφορίες που απαριθμούνται στο παράρτημα Χ με τη συχνότητα που αναφέρεται στο εν λόγω παράρτημα.»

«Άρθρο 18

Κανονιστική επιτροπή

1. Η Επιτροπή επικουρείται από την επιτροπή που συστήνεται με το άρθρο 12 της οδηγίας 93/75/ΕΟΚ.

2. Στις περιπτώσεις όπου γίνεται αναφορά στην παρούσα παράγραφο, εφαρμόζεται η κανονιστική διαδικασία που προβλέπεται στο άρθρο 5 της απόφασης 1999/468/ΕΚ, σύμφωνα με τις διατάξεις του άρθρου 8 της εν λόγω απόφασης.

3. Η περίοδος που προβλέπεται στην παράγραφο 6 του άρθρου 5 της απόφασης 1999/468/ΕΚ καθορίζεται σε τρεις μήνες.»

12) Στο άρθρο 19, το σημεία α) αντικαθίσταται από το ακόλουθο κείμενο:

«α) να αναπροσαρμόζονται οι υποχρεώσεις που αναφέρονται στο άρθρο 5, εκτός από τον αριθμό 25% της παραγράφου 1, και στα άρθρα 6, 7, 8, 15 και 17, καθώς και στα παραρτήματα που αναφέρονται στα εν λόγω άρθρα, βάσει της πείρας που αποκτήθηκε από την εφαρμογή της παρούσας οδηγίας και λαμβανομένων υπόψη των εξελίξεων του μνημονίου συνεννόησης.»

13) Το παράρτημα I, μέρος II αντικαθίσταται από το κείμενο που παρουσιάζεται στο παράρτημα Ι της παρούσας οδηγίας.

14) Στο παράρτημα II προστίθεται το ακόλουθο σημείο 35:

«35. Διεθνές πιστοποιητικό ασφάλειας ή άλλη χρηματική εγγύηση για την κάλυψη ζημιών λόγω ρύπανσης (για τα πετρελαιοφόρα που προβλέπονται από τη διεθνή σύμβαση για την αστική ευθύνη σε περίπτωση ζημίας από πετρελαϊκή ρύπανση του 1969, όπως τροποποιήθηκε από το πρωτόκολλό της του 1992).»

15) Στο παράρτημα III, σημείο 1, η φράση «II-8 και II-11» αντικαθίσταται από τη φράση «και II-8.»

16) Το παράρτημα V αντικαθίσταται από το κείμενο που περιλαμβάνεται στο παράρτημα ΙΙ της παρούσας οδηγίας.

17) Το παράρτημα VI τροποποιείται ως εξής:

α) Στο σημείο 3.1, η φράση «Έλλειψη πιστοποιητικών εν ισχύι» αντικαθίσταται από τη φράση «Έλλειψη πιστοποιητικών και εγγράφων εν ισχύι».

β) Στην παράγραφο 3.2, προστίθεται το ακόλουθο σημείο:

«13. Μη εκτέλεση του ενισχυμένου προγράμματος επιθεωρήσεων δυνάμει του ψηφίσματος A.744(18).»

γ) Στην παράγραφο 3.6, προστίθεται το ακόλουθο σημείο:

«5. Απουσία του φακέλου εκθέσεων επιθεωρήσεων ή μη συμμόρφωσή του με τον κανονισμό 13 G (3) (β) της σύμβασης Marpol.»

18) Το παράρτημα VIII αντικαθίσταται από το κείμενο που περιλαμβάνεται στο παράρτημα ΙΙΙ της παρούσας οδηγίας:

19) Προστίθενται τα παραρτήματα ΙΧ και Χ των οποίων το κείμενο περιλαμβάνεται στο παράρτημα ΙV της παρούσας οδηγίας.

Άρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή τους προς την παρούσα οδηγία το αργότερο έως τις [...]. Ενημερώνουν αμέσως την Επιτροπή σχετικά.

Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευση τους από παραπομπή στην παρούσα οδηγία. Ο τρόπος παραπομπής αποφασίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από την δημοσίευσή της στην Επίσημη Εφημερίδα των Ευρωπαϊκών Κοινοτήτων

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, στις [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ Ι

Το παράρτημα Ι, μέρος ΙΙ αντικαθίσταται από το ακόλουθο κείμενο:

ΙΙ. Συνολικός συντελεστής εστίασης

Τα ακόλουθα πλοία θα πρέπει να επιθεωρούνται κατά προτεραιότητα:

1. Πλοία που καταπλέουν σε λιμένα κράτους μέλους για πρώτη φορά ή ύστερα από απουσία δώδεκα μηνών τουλάχιστον. Για την εφαρμογή των κριτηρίων αυτών, τα κράτη μέλη λαμβάνουν επίσης υπόψη τους τις επιθεωρήσεις που διεξήχθησαν από μέρη του μνημονίου συνεννόησης. Εάν δεν υπάρχουν κατάλληλα στοιχεία για τον σκοπό αυτό, τα κράτη μέλη βασίζονται στις πληροφορίες που περιέχονται στη βάση δεδομένων Sirenac και επιθεωρούν τα πλοία που δεν είναι καταχωρημένα στη βάση αυτή από τη δημιουργία της την 1η Ιανουαρίου 1993.

2. Πλοία τα οποία δεν έχουν υποβληθεί σε επιθεώρηση από κανένα κράτος μέλος εντός των προηγούμενων έξι μηνών.

3. Πλοία των οποίων τα υποχρεωτικά πιστοποιητικά για τη ναυπήγηση και τον εξοπλισμό τους, τα οποία εκδίδονται σύμφωνα με τις συμβάσεις, και τα πιστοποιητικά κατάταξης έχουν εκδοθεί από οργανισμούς που δεν είναι αναγνωρισμένοι σύμφωνα με την οδηγία 94/57/EK του Συμβουλίου της 22ας Νοεμβρίου 1994 σχετικά με κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών.

4. Πλοία που φέρουν τη σημαία κράτους το οποίο περιλαμβάνεται στον πίνακα κυλιόμενων μέσων όρων τριετίας, ο οποίος αναγράφει τα πλοία με συχνότητα απαγορεύσεων απόπλου και καθυστερήσεων άνω του μέσου όρου και ο οποίος δημοσιεύεται στην ετήσια έκθεση του μνημονίου συνεννόησης.

5. Πλοία στα οποία επετράπη να αποπλεύσουν από λιμένα κράτους μέλους υπό ορισμένες προϋποθέσεις όπως:

α) η αποκατάσταση ελαττωμάτων πριν από τον απόπλου.

β) η αποκατάσταση ελαττωμάτων στον επόμενο λιμένα.

γ) η αποκατάσταση ελαττωμάτων εντός 14 ημερών.

δ) άλλες προϋποθέσεις προσδιορισθείσες σε σχέση με ελαττώματα.

Λαμβάνεται υπόψη εάν ελήφθησαν τα κατάλληλα μέτρα και εάν αποκαταστάθηκαν όλα τα ελαττώματα.

6. Πλοία στα οποία διαπιστώθηκαν ελαττώματα κατά τη διάρκεια προηγούμενης επιθεώρησης, αναλόγως του αριθμού των ελαττωμάτων αυτών.

7. Πλοία των οποίων απαγορεύθηκε ο απόπλους σε προηγούμενο λιμένα.

8. Πλοία που φέρουν τη σημαία χώρας η οποία δεν έχει επικυρώσει το σύνολο των διεθνών συμβάσεων που προβλέπονται στο άρθρο 2 της παρούσας οδηγίας.

9. Πλοία που φέρουν τη σημαία χώρας με ποσοστό ελαττωμάτων άνω του μέσου όρου.

10. Πλοία που φέρουν τη σημαία χώρας με ελαττώματα κλάσης άνω του μέσου όρου.

11. Πλοία ηλικίας άνω των 13 ετών.

Όσον αφορά τα πλοία που απαριθμούνται ανωτέρω, η αρμόδια αρχή καθορίζει τη σειρά προτεραιότητας επιθεώρησης με τη βοήθεια ενός συνολικού συντελεστή εστίασης, ο οποίος δημοσιεύεται στο σύστημα πληροφοριών Sirenac, σύμφωνα με το παράρτημα Ι, τμήμα 1 του μνημονίου συνεννόησης των Παρισίων: υψηλότερος συντελεστής εστίασης υποδηλώνει υψηλότερη προτεραιότητα. Ο συντελεστής εστίασης ισούται με το άθροισμα των ισχυουσών τιμών συντελεστή εστίασης, όπως ορίζεται στο πλαίσιο του μνημονίου συνεννόησης. Τα σημεία 5, 6 και 7 αφορούν μόνο επιθεωρήσεις που διεξάγονται κατά τους δώδεκα τελευταίους μήνες. Ο συνολικός συντελεστής εστίασης δεν μπορεί να είναι μικρότερος από το άθροισμα των τιμών που αντιστοιχούν στα σημεία 3, 4, 8, 9, 10 και 11.

Εάν, εντός τριών μηνών από τον καθορισμό νέων τιμών συντελεστή εστίασης στο πλαίσιο του μνημονίου συνεννόησης η Επιτροπή κρίνει ότι οι τιμές αυτές είναι ακατάλληλες, δύναται να αποφασίζει, με τη διαδικασία που προβλέπεται στο άρθρο 19 της οδηγίας 95/21/ΕΚ, ότι οι εν λόγω τιμές δεν έχουν εφαρμογή για τους σκοπούς της παρούσας οδηγίας.»

ΠΑΡΑΡΤΗΜΑ ΙΙ

Το παράρτημα V αντικαθίσταται από το ακόλουθο παράρτημα:

«ΠΑΡΑΡΤΗΜΑ V

A. ΚΑΤΗΓΟΡΙΕΣ ΠΛΟΙΩΝ ΠΟΥ ΥΠΟΒΑΛΛΟΝΤΑΙ ΣΕ ΕΝΙΣΧΥΜΕΝΗ ΕΠΙΘΕΩΡΗΣΗ (δυνάμει του άρθρου 7 παράγραφος 1)1. Δεξαμενόπλοια μεταφοράς φυσικού αερίου και χημικών προϊόντων, ηλικίας άνω των δέκα ετών, όπως καθορίζεται με βάση την ημερομηνία ναυπήγησης που αναφέρεται στα πιστοποιητικά ασφαλείας του πλοίου.

2. Φορτηγά πλοία μεταφοράς φορτίου χύδην, ηλικίας άνω των δώδεκα ετών, όπως καθορίζεται με βάση την ημερομηνία ναυπήγησης που αναφέρεται στα πιστοποιητικά ασφαλείας του πλοίου.

3. Πετρελαιοφόρα μονού κύτους, ηλικίας άνω των 15 ετών, όπως καθορίζεται με βάση την ημερομηνία ναυπήγησης που αναφέρεται στα πιστοποιητικά ασφάλειας του πλοίου.4. Επιβατηγά πλοία, ηλικίας άνω των δεκαπέντε ετών, εκτός των επιβατηγών πλοίων που αναφέρονται στο άρθρο 2, σημεία (α) και (β) της οδηγίας 1999/35/ΕΚ.

B. ΠΛΗΡΟΦΟΡΙΕΣ προς ΚΟΙΝΟΠΟΙΗΣΗ ΣΤΗΝ ΑΡΜΟΔΙΑ ΑΡΧΗ (δυνάμει του άρθρου 7 παράγραφος 2)

- A. όνομα,

- B. σημαία,

- Γ. ενδεχομένως, αριθμός αναγνώρισης ΙΜΟ του πλοίου,

- Δ. νεκρό βάρος,

- E. ημερομηνία ναυπήγησης του πλοίου,

- ΣΤ. για τα δεξαμενόπλοια:

- ΣΤ.α. δομή: μονό κύτος, μόνο κύτος με δεξαμενή διαχωρισμένου έρματος, διπλό κύτος,

- ΣΤ.β. κατάσταση των δεξαμενών φορτίου και έρματος: γεμάτες, άδειες, αδρανείς,

- ΣΤ.γ. όγκος και φύση του φορτίου,

- Ζ. πιθανή ώρα άφιξης στον λιμένα προορισμού ή στον σταθμό πλοήγησης, όπως απαιτείται από την αρμόδια αρχή,

- H. προβλεπόμενη διάρκεια παραμονής στον λιμένα,

- Θ. Προβλεπόμενες εργασίες στον λιμένα προορισμού (φόρτωση, εκφόρτωση, άλλες)

- Ι. Ημερομηνία και τόπος της τελευταίας επιθεώρησης που πραγματοποιήθηκε στο πλαίσιο του ελέγχου από το κράτος του λιμένα

Γ. ΔΙΑΔΙΚΑΣΙΕΣ ΕΝΙΣΧΥΜΕΝΗΣ ΕΠΙΘΕΩΡΗΣΗΣ ΟΡΙΣΜΕΝΩΝ ΚΑΤΗΓΟΡΙΩΝ ΠΛΟΙΩΝ (που αναφέρονται στο άρθρο 7 παράγραφος 3)

Υπό την επιφύλαξη της δυνατότητας διεξαγωγής της ή ενδεχόμενων περιορισμών συνδεόμενων με την ασφάλεια των ατόμων, του πλοίου ή του λιμένα, η ενισχυμένη επιθεώρηση θα πρέπει να περιλαμβάνει τουλάχιστον τα ακόλουθα σημεία. Οι επιθεωρητές θα πρέπει να έχουν υπόψη τους ότι η διεξαγωγή ελέγχων επί του πλοίου κατά τη διάρκεια εκτέλεσης ορισμένων εργασιών, π.χ. εργασιών φορτοεκφόρτωσης, τις οποίες επηρεάζουν άμεσα, ενδέχεται να θέσει σε κίνδυνο την ασφαλή εκτέλεση των εν λόγω εργασιών.

1. ΠΛΟΙΑ ΕΝ ΓΕΝΕΙ (όλες οι κατηγορίες του τμήματος Α)

- Γενική διακοπή ρεύματος και θέση σε λειτουργία της εφεδρικής γεννήτριας

- Επιθεώρηση του εφεδρικού φωτισμού

- Λειτουργία της εφεδρικής πυροσβεστικής αντλίας με δύο σωλήνες συνδεδεμένους στον κύριο αγωγό

- Λειτουργία των αντλιών υδροσυλλεκτών

- Κλείσιμο των στεγανών θυρών

- Καθαίρεση μίας σωσίβιας λέμβου από την πλευρά της θάλασσας

- Δοκιμαστική διακοπή εξ αποστάσεως των λεβήτων, του εξαερισμού και των αντλιών καυσίμου

- Δοκιμή του μηχανισμού πηδαλίου, συμπεριλαμβανομένου του βοηθητικού μηχανισμού πηδαλίου

- Επιθεώρηση των εφεδρικών πηγών τροφοδοσίας ηλεκτρικού ρεύματος για τις εγκαταστάσεις ραδιοεπικοινωνίας

- Επιθεώρηση και, στο μέτρο του δυνατού, δοκιμή του διαχωριστήρα του μηχανοστασίου.

2. ΔΕΞΑΜΕΝΟΠΛΟΙΑ ΜΕΤΑΦΟΡΑΣ ΦΥΣΙΚΟΥ ΑΕΡΙΟΥ ΚΑΙ ΧΗΜΙΚΩΝ ΠΡΟΪΟΝΤΩΝ

Εκτός από τα σημεία που απαριθμούνται στο σημείο 1, η ενισχυμένη επιθεώρηση δεξαμενοπλοίων μεταφοράς φυσικού αερίου και χημικών προϊόντων θα πρέπει να περιλαμβάνει και τα ακόλουθα:

- Διατάξεις ελέγχου και ασφαλείας της θερμοκρασίας, της πίεσης και της στάθμης των δεξαμενών φορτίου

- Συσκευές ανάλυσης οξυγόνου και εκρηξίμετρα, συμπεριλαμβανομένης της βαθμονόμησής τους. Ύπαρξη συσκευής ανίχνευσης χημικών προϊόντων με τον δέοντα αριθμό κατάλληλων σωλήνων ανίχνευσης αερίων για το μεταφερόμενο φορτίο

- Εξοπλισμός διαφυγής εκτάκτου ανάγκης από τα ενδιαιτήματα, ο οποίος παρέχει κατάλληλη προστασία του αναπνευστικού συστήματος και των οφθαλμών, για κάθε άτομο επί του πλοίου (εάν αυτό επιβάλλεται λόγω των προϊόντων που αναγράφονται στο διεθνές πιστοποιητικό καταλληλότητας ή στο πιστοποιητικό καταλληλότητας για τη μεταφορά επικίνδυνων χημικών ουσιών χύδην ή υγροποιημένων αερίων χύδην, ανάλογα με την περίπτωση)

- Έλεγχος της αναγραφής του μεταφερόμενου προϊόντος στο διεθνές πιστοποιητικό καταλληλότητας ή στο πιστοποιητικό καταλληλότητας για τη μεταφορά επικίνδυνων χημικών ουσιών χύδην ή υγροποιημένων αερίων χύδην, ανάλογα με την περίπτωση

- Μόνιμη πυροσβεστική εγκατάσταση του καταστρώματος, είτε είναι τύπου αφρού, είτε τύπου ξηρού χημικού προϊόντος, είτε άλλου τύπου, ανάλογα με το μεταφερόμενο προϊόν.

3. ΠΛΟΙΑ ΜΕΤΑΦΟΡΑΣ ΦΟΡΤΙΟΥ ΧΥΔΗΝ

Εκτός από τα σημεία που αναφέρονται στο σημείο 1, η ενισχυμένη επιθεώρηση πλοίων μεταφοράς φορτίου χύδην πρέπει να περιλαμβάνει και τα ακόλουθα:

- Ενδεχόμενη διάβρωση των βάσεων των μηχανημάτων καταστρώματος

- Ενδεχόμενη παραμόρφωση ή/και διάβρωση των μπουκαπορτών

- Ενδεχόμενα ρήγματα ή τοπική διάβρωση των εγκάρσιων διαφραγμάτων

- Πρόσβαση στα κύτη φορτίου

- Αξιολόγηση της ασφάλειας της δομής του πλοίου βάσει του φακέλου εκθέσεων επιθεώρησης της δομής του πλοίου, των εκθέσεων εκτίμησης της κατάστασης του πλοίου, των εκθέσεων μέτρησης πάχους και του εγγράφου περιγραφής που αναφέρονται στο ψήφισμα A.744(18) του ΙΜΟ.

4. ΠΕΤΡΕΛΑΙΟΦΟΡΑ

Εκτός από τα σημεία που αναφέρονται στο σημείο 1, η ενισχυμένη επιθεώρηση πετρελαιοφόρων θα πρέπει να περιλαμβάνει και τα ακόλουθα:

- Σταθερό σύστημα παραγωγής αφρού επί του καταστρώματος

- Σύστημα πυρόσβεσης

- Επιθεώρηση των κλαπέτων απομονώσεως πυρός στο μηχανοστάσιο, στο αντλιοστάσιο και στα ενδιαιτήματα

- Έλεγχος της πίεσης του αδρανούς αερίου και της περιεκτικότητάς του σε οξυγόνο

- Εξέταση της όψης και της ενδεχόμενης διάβρωσης σε μία τουλάχιστον εκ των δεξαμενών έρματος

- Αξιολόγηση της ασφάλειας της δομής του πλοίου βάσει του φακέλου εκθέσεων επιθεώρησης της δομής του πλοίου, των εκθέσεων εκτίμησης της κατάστασης του πλοίου, των εκθέσεων μέτρησης πάχους και του εγγράφου περιγραφής που αναφέρονται στο ψήφισμα A.744(18) του ΙΜΟ.

5. ΕΠΙΒΑΤΗΓΑ ΠΛΟΙΑ ΜΗ ΠΡΟΒΛΕΠΟΜΕΝΑ ΑΠΟ ΤΗΝ ΟΔΗΓΙΑ 1999/35/ΕΚ

Εκτός από τα σημεία που αναφέρονται στον τίτλο Γ σημείο 1, η ενισχυμένη επιθεώρηση επιβατηγών πλοίων θα πρέπει να περιλαμβάνει και τα ακόλουθα:

- Δοκιμή του συστήματος ανίχνευσης πυρκαγιάς και συναγερμού

- Έλεγχος του ασφαλούς κλεισίματος των θυρών πυρασφαλείας

- Δοκιμή του συστήματος ειδοποίησης των επιβατών

- Άσκηση πυρόσβεσης, κατά την οποία διενεργείται οπωσδήποτε δοκιμή του συνόλου του εξοπλισμού πυρόσβεσης και στην οποία συμμετέχει μέρος του προσωπικού του μαγειρείου

- Απόδειξη της ικανότητας των βασικών μελών του πληρώματος να εφαρμόζουν το σχέδιο επιστασίας ασφαλείας κατόπιν αβαρίας.

Εάν κρίνεται σκόπιμο, η επιθεώρηση μπορεί να συνεχιστεί κατά τον χρόνο κατά τον οποίο το πλοίο κατευθύνεται προς ή αποπλέει από λιμένα του κράτους μέλους, εφόσον συμφωνεί ο πλοίαρχος ή ο εφοπλιστής. Οι επιθεωρητές δεν πρέπει να παρεμποδίζουν τη λειτουργία του πλοίου, ούτε να δημιουργούν καταστάσεις οι οποίες, κατά τη κρίση του πλοιάρχου, θα μπορούσαν να θέσουν σε κίνδυνο την ασφάλεια των επιβατών, του πληρώματος και του πλοίου.

δ. υποχρεωτικες κατευθυντηριες γραμμες σχετικες με την ΑΠΑΓΟΡΕΥΣΗ εισοδου στους λιμενες της κοινοτητας (δυνάμει του άρθρου 7α παράγραφος 2)

1. Όταν συντρέχουν οι συνθήκες που περιγράφονται στο άρθρο 7α, οι αρμόδια αρχή του λιμένα στον οποίο ανακοινώνεται η τρίτη απαγόρευση απόπλου του πλοίου ενημερώνει γραπτώς τον πλοίαρχο και τον πλοιοκτήτη ή τον εφοπλιστή του πλοίου σχετικά με το μέτρο απαγόρευσης ελλιμενισμού το οποίο λαμβάνεται έναντι του πλοίου.

Η αρμόδια αρχή ενημερώνει επίσης την αρχή του κράτους της σημαίας, τον αρμόδιο νηογνώμονα, τα άλλα κράτη μέλη, την Ευρωπαϊκή Επιτροπή, το Διοικητικό Κέντρο Ναυτιλιακών Υποθέσεων και τη Γραμματεία του Μνημονίου των Παρισίων.

Το μέτρο απαγόρευσης ελλιμενισμού αρχίζει να ισχύει από τη στιγμή όπου το πλοίο λαμβάνει την άδεια να εγκαταλείψει τον λιμένα μετά την αποκατάσταση των ελαττωμάτων που προκάλεσαν την απαγόρευση απόπλου.

2. Το μέτρο της απαγόρευσης ελλιμενισμού μπορεί να αρθεί εάν ο πλοιοκτήτης ή ο εφοπλιστής του πλοίου είναι σε θέση να αποδείξει, κατά τρόπο που να ικανοποιεί την αρμόδια αρχή του λιμένα προορισμού, ότι το πλοίο μπορεί να χρησιμοποιηθεί χωρίς κίνδυνο για την ασφάλεια των επιβατών ή του πληρώματος, ή χωρίς κίνδυνο για τα άλλα πλοία, ή χωρίς να συνιστά παράλογη απειλή για το θαλάσσιο περιβάλλον.

3. Για τον σκοπό αυτό, ο πλοιοκτήτης ή ο εφοπλιστής απευθύνει επίσημη αίτηση άρσης του μέτρου απαγόρευσης ελλιμενισμού στο κράτος μέλος του λιμένα προορισμού στην Κοινότητα. Η αίτηση αυτή συνοδεύεται από βεβαίωση της αρχής του κράτους της σημαίας ή του νηογνώμονα που ενεργεί εξ ονόματός της, ότι το πλοίο ανταποκρίνεται πλήρως στις ισχύουσες διατάξεις των διεθνών συμβάσεων και πληροί τους όρους που αναφέρονται στην παράγραφο 2. Η αίτηση άρσης της απαγόρευσης ελλιμενισμού θα πρέπει επίσης να συνοδεύεται, ανάλογα με την περίπτωση, από βεβαίωση του νηογνώμονα στον οποίο έχει νηολογηθεί το πλοίο, ότι το πλοίο ανταποκρίνεται στα πρότυπα κατάταξης που έχει ορίσει ο εν λόγω νηογνώμονας.

4. Στις περιπτώσεις όπου η αίτηση άρσης της απαγόρευσης ελλιμενισμού υποβάλλεται σύμφωνα με την παράγραφο 3, το κράτος μέλος του λιμένα προορισμού, βάσει των στοιχείων που θα παρασχεθούν από τον πλοιοκτήτη ή τον εφοπλιστή του πλοίου, επιτρέπει στο πλοίο να μεταβεί στον αναφερόμενο λιμένα προορισμού, αποκλειστικά με σκοπό να επαληθευτεί ότι το πλοίο πληροί τους όρους που προβλέπονται στην παράγραφο 2.

Κατά την άφιξή του στον λιμένα προορισμού, το πλοίο υποβάλλεται σε ενισχυμένη επιθεώρηση, τα έξοδα της οποίας βαρύνουν τον πλοιοκτήτη ή τον εφοπλιστή. Η ενισχυμένη επιθεώρηση θα πρέπει να περιλαμβάνει τουλάχιστον τα σχετικά στοιχεία που αναφέρονται στο παράρτημα V, σημείο Γ, καθώς και τα στοιχεία που υποβλήθηκαν σε έλεγχο κατά την τελευταία απαγόρευση απόπλου σε λιμένα κράτους μέλους.

Η ενισχυμένη επιθεώρηση που προβλέπεται στο προηγούμενο εδάφιο διεξάγεται από επιθεωρητές του κράτους μέλους του λιμένα προορισμού, επικουρούμενους από επιθεωρητές αναγνωρισμένου οργανισμού σύμφωνα με τους όρους της οδηγίας 94/57/ΕΚ, οι οποίοι δεν έχουν κανένα εμπορικό συμφέρον στο επιθεωρούμενο πλοίο.

5. Εάν τα αποτελέσματα της ενισχυμένης επιθεώρησης ικανοποιήσουν το κράτος μέλος σύμφωνα με την παράγραφο 2, το μέτρο της απαγόρευσης ελλιμενισμού αίρεται. Ο πλοιοκτήτης ή ο εφοπλιστής του πλοίου ενημερώνεται σχετικώς γραπτώς.

Επίσης, η αρμόδια αρχή ενημερώνει εγγράφως την αρχή του κράτους της σημαίας, τον αρμόδιο νηογνώμονα, τα άλλα κράτη μέλη, την Ευρωπαϊκή Επιτροπή, το Διοικητικό Κέντρο Ναυτιλιακών Υποθέσεων και τη Γραμματεία του Μνημονίου των Παρισίων σχετικά με την απόφασή της.

6. Οι πληροφορίες που αφορούν τα πλοία στα οποία έχει απαγορευτεί η είσοδος στους λιμένες της Κοινότητας διατίθενται στο σύστημα Sirenac και δημοσιεύονται σύμφωνα με τις διατάξεις του άρθρου 15 και του παραρτήματος VIII.»

ΠΑΡΑΡΤΗΜΑ ΙΙΙ

Το παράρτημα VIII αντικαθίσταται από το ακόλουθο κείμενο:

«ΠΑΡΑΡΤΗΜΑ VIII

Δημοσίευση πληροφοριών σχετικά με απαγορεύσεις απόπλου και επιθεωρήσεις σε λιμένες των κρατών μελών

(όπως αναφέρεται στο άρθρο 15)

I. - Οι πληροφορίες που δημοσιεύονται βάσει του άρθρου 15, παράγραφος 1, περιλαμβάνουν τα ακόλουθα:

- το όνομα του πλοίου,

- τον αριθμό ΙΜΟ,

- τον τύπο του πλοίου,

- την ολική χωρητικότητα (tdw),

- το έτος ναυπήγησης,

- το ονοματεπώνυμο και τη διεύθυνση του πλοιοκτήτη ή του εφοπλιστή,

- για τα πλοία που μεταφέρουν φορτία υγρών ή στερεών ουσιών χύδην, το ονοματεπώνυμο και τη διεύθυνση του ναυλωτή και τον τύπο ναύλωσης (ναύλωση κατά ταξίδι ή χρονοναύλωση),

- το κράτος της σημαίας,

- τον νηογνώμονα ή τους νηογνώμονες, αναλόγως, που έχει (έχουν) εκδώσει για το συγκεκριμένο πλοίο πιστοποιητικά κλάσης, εφόσον υπάρχουν,

- τον νηογνώμονα, ή τους νηογνώμονες ή/και οποιονδήποτε άλλο φορέα που έχει (έχουν) εκδώσει για το συγκεκριμένο πλοίο πιστοποιητικά βάσει των ισχυουσών συμβάσεων εκ μέρους του κράτους της σημαίας, καθώς και τα εκδοθέντα πιστοποιητικά,

- τον λιμένα και την ημερομηνία της τελευταίας ενισχυμένης επιθεώρησης και, ενδεχομένως, αναφορά της επιβολής απαγόρευσης απόπλου,

- τον λιμένα και την ημερομηνία της τελευταίας ειδικής επιθεώρησης καθώς και αναφορά του οργανισμού που πραγματοποίησε την επιθεώρηση,

- τον αριθμό των απαγορεύσεων απόπλου κατά τη διάρκεια των τελευταίων 24 μηνών,

- τη χώρα και τον λιμένα απαγόρευσης απόπλου,

- την ημερομηνία άρσης της απαγόρευσης απόπλου,

- τη διάρκεια απαγόρευσης απόπλου, σε ημέρες,

- τον αριθμό των διαπιστωθέντων ελαττωμάτων και τους λόγους της απαγόρευσης απόπλου, με σαφή και διεξοδικό τρόπο,

- την περιγραφή των μέτρων παρακολούθησης της απαγόρευσης απόπλου που ελήφθησαν από την αρμόδια αρχή και, ενδεχομένως, από τον νηογνώμονα

- σε περίπτωση απαγόρευσης ελλιμενισμού του πλοίου σε οποιονδήποτε λιμένα εντός της Κοινότητας, τους λόγους της απαγόρευσης, με σαφή και διεξοδικό τρόπο,

- αναφορά, ενδεχομένως, ότι ο νηογνώμονας ή οποιοσδήποτε άλλος ιδιωτικός οργανισμός ο οποίος πραγματοποίησε τη σχετική επιθεώρηση στο πλοίο, φέρει ευθύνη σε σχέση με τα ελαττώματα τα οποία, μόνα ή σε συνδυασμό με άλλα, δικαιολόγησαν την απαγόρευση απόπλου,

- περιγραφή των μέτρων που ελήφθησαν για πλοίο στο οποίο επετράπη να προσεγγίσει το πλησιέστερο κατάλληλο ναυπηγείο ή στο οποίο απαγορεύτηκε η είσοδος σε λιμένα της Κοινότητας.

II - Οι πληροφορίες σχετικά με τα επιθεωρούμενα πλοία, οι οποίες δημοσιεύονται βάσει του άρθρου 15 παράγραφος 2 περιλαμβάνουν τα ακόλουθα:

- το όνομα του πλοίου,

- τον αριθμό ΙΜΟ,

- τον τύπο του πλοίου,

- την ολική χωρητικότητα (tdw),

- το έτος ναυπήγησης,

- το ονοματεπώνυμο και τη διεύθυνση του πλοιοκτήτη ή του εφοπλιστή,

- για τα πλοία που μεταφέρουν φορτία υγρών ή στερεών ουσιών χύδην, το ονοματεπώνυμο και τη διεύθυνση του ναυλωτή και τον τύπο ναύλωσης (ναύλωση κατά ταξίδι ή χρονοναύλωση),

- το κράτος της σημαίας,

- τον νηογνώμονα, ή τους νηογνώμονες, αναλόγως, που έχει (έχουν) εκδώσει για το συγκεκριμένο πλοίο πιστοποιητικά κλάσης, εφόσον υπάρχουν,

- τον νηογνώμονα ή τους νηογνώμονες ή/και οποιονδήποτε άλλο φορέα που έχει (έχουν) εκδώσει για το συγκεκριμένο πλοίο πιστοποιητικά βάσει των ισχυουσών συμβάσεων εκ μέρους του κράτους της σημαίας, καθώς και τα εκδοθέντα πιστοποιητικά,

- τη χώρα, τον λιμένα και την ημερομηνία επιθεώρησης,

- τον αριθμό των ελαττωμάτων, ανά κατηγορία ελαττωμάτων.»

ΠΑΡΑΡΤΗΜΑ IV

Προστίθενται τα ακόλουθα παραρτήματα ΙΧ και Χ:

«ΠΑΡΑΡΤΗΜΑ IX

Έκθεση επιθεώρησης κατ' εφαρμογή του άρθρου 8

Η έκθεση επιθεώρησης περιλαμβάνει τουλάχιστον τα ακόλουθα στοιχεία.

I- Γενικές πληροφορίες

1. Αρμόδια αρχή που συνέταξε την έκθεση

2. Ημερομηνία και τόπος επιθεώρησης

3. Όνομα του επιθεωρηθέντος πλοίου

4. Σημαία

5. Τύπος του πλοίου

6. Αριθμός ΙΜΟ

7. Διακριτικό κλήσης

8. Ολική χωρητικότητα

9. Νεκρό φορτίο (ενδεχομένως)

10. Έτος ναυπήγησης

11. Νηογνώμονας ή νηογνώμονες, αναλόγως, που έχει (έχουν) εκδώσει για το συγκεκριμένο πλοίο πιστοποιητικά κλάσης, εφόσον υπάρχουν

12. Τον νηογνώμονα ή τους νηογνώμονες ή/και οποιονδήποτε άλλο φορέα που έχει (έχουν) εκδώσει για το συγκεκριμένο πλοίο πιστοποιητικά βάσει των ισχυουσών συμβάσεων εκ μέρους του κράτους της σημαίας

13. Ονοματεπώνυμο και διεύθυνση του πλοιοκτήτη ή του εφοπλιστή

14. Ονοματεπώνυμο και διεύθυνση του ναυλωτή και τύπος ναύλωσης (ναύλωση κατά ταξίδι ή χρονοναύλωση), για τα πλοία που μεταφέρουν φορτία υγρών ή στερεών ουσιών χύδην

15. Τελική ημερομηνία σύνταξης της έκθεσης της επιθεώρησης

II - Πληροφορίες σχετικές με την επιθεώρηση

1. Πιστοποιητικά που έχουν εκδοθεί κατ' εφαρμογή των σχετικών διεθνών συμβάσεων, αρχή ή οργανισμός που εξέδωσε το/τα σχετικό(-ά) πιστοποιητικό(-ά), με αναφορά της ημερομηνίας έκδοσης και λήξης

2. Μέρη ή στοιχεία του πλοίου που αποτέλεσαν αντικείμενο επιθεώρησης (σε περίπτωση λεπτομερέστερης ή ενισχυμένης επιθεώρησης)

3. Αναφορά του τύπου επιθεώρησης (επιθεώρηση, λεπτομερέστερη επιθεώρηση, ενισχυμένη επιθεώρηση)

4. Φύση των ελαττωμάτων

5. Μέτρα που ελήφθησαν

III - Συμπληρωματικές πληροφορίες σε περίπτωση απαγόρευσης απόπλου

1. Ημερομηνία της απόφασης απαγόρευσης απόπλου

2. Ημερομηνία άρσης της απαγόρευσης απόπλου

3. Φύση των ελαττωμάτων που δικαιολογούν την απόφαση απαγόρευσης απόπλου

4. Πληροφορίες σχετικά με την τελευταία ενδιάμεση ή ετήσια επιθεώρηση

5. Αναφορά, ενδεχομένως, ότι ο νηογνώμονας ή άλλος ιδιωτικός οργανισμός ο οποίος πραγματοποίησε τον σχετικό έλεγχο στο πλοίο, φέρει ευθύνη σε σχέση με τα ελαττώματα τα οποία, μόνα ή σε συνδυασμό με άλλα, δικαιολόγησαν την απαγόρευση απόπλου

6. Μέτρα που ελήφθησαν

ΠΑΡΑΡΤΗΜΑ X

Στοιχεία παρεχόμενα στο πλαίσιο της παρακολούθησης της εφαρμογής

Τα κράτη μέλη παρέχουν τις ακόλουθες πληροφορίες στην Επιτροπή κατ' εφαρμογή του άρθρου 17, χρησιμοποιώντας τα πρότυπα του ακόλουθου πίνακα.

1. Στοιχεία παρεχόμενα σε ετήσια βάση

Κάθε έτος, τα κράτη μέλη παρέχουν στην Επιτροπή τα ακόλουθα στοιχεία, τα οποία αφορούν το παρελθόν έτος, το αργότερο έως την 1η Απριλίου.

1.1. Αριθμός επιθεωρητών που εργάζονται για λογαριασμό τους στο πλαίσιο του ελέγχου των πλοίων από το κράτος του λιμένα.

Οι πληροφορίες θα πρέπει να διαβιβάζονται στην Επιτροπή σύμφωνα με το πρότυπο του ακόλουθου πίνακα.

>ΘΕΣΗ ΠIΝΑΚΑ>

Οι πληροφορίες αυτές παρέχονται σε εθνικό επίπεδο και για κάθε έναν από τους λιμένες του εν λόγω κράτους μέλους. Για τις ανάγκες του παρόντος παραρτήματος, ως λιμένας θεωρείται ένας μεμονωμένος λιμένας, καθώς και η γεωγραφική ζώνη που καλύπτεται από έναν επιθεωρητή, ή μία ομάδα επιθεωρητών, και η οποία μπορεί ενδεχομένως να περιλαμβάνει περισσότερους επιμέρους λιμένες. Ο ίδιος επιθεωρητής μπορεί να εργαστεί σε περισσότερους του ενός λιμένες/γεωγραφικές ζώνες.

1.2. Συνολικός αριθμός πλοίων που εισήλθαν στους λιμένες τους σε εθνικό επίπεδο.

2. Στοιχεία που παρέχονται σε τριμηνιαία βάση

Τα κράτη μέλη παρέχουν στην Επιτροπή κάθε τρεις μήνες τον λεπτομερή κατάλογο των κινήσεων των πλοίων που εισήλθαν στους λιμένες τους, σύμφωνα με το ακόλουθο πρότυπο.

>ΘΕΣΗ ΠIΝΑΚΑ>